### NN 7/2026 (21.1.2026.), Pravilnik o Upisniku znanstvenika i umjetnika

Ministarstvo znanosti, obrazovanja i mladih

41

Na temelju članka 85. stavka 4. Zakona o visokom obrazovanju i znanstvenoj djelatnosti (»Narodne novine«, broj 119/22.), ministar znanosti, obrazovanja i mladih donosi

PRAVILNIK

O UPISNIKU ZNANSTVENIKA I UMJETNIKA

Predmet normiranja

Članak 1.

(1) Ovim Pravilnikom utvrđuje se ustroj i način vođenja Upisnika znanstvenika i umjetnika (u daljnjem tekstu: Upisnik), uvjeti za upis, sadržaj obrasca za podnošenje zahtjeva za upis, postupak upisa, ažuriranje podataka i izdavanje potvrda iz Upisnika.

(2) Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Ustroj i način vođenja Upisnika

Članak 2.

(1) Upisnik vodi ministarstvo nadležno za znanost (u daljnjem tekstu: Ministarstvo) u elektroničkom obliku u informacijskom sustavu CroRIS.

(2) Upisnik obvezno sadrži podatke o osobama izabranim na znanstveno-nastavno, umjetničko-nastavno i znanstveno radno mjesto, odnosno o osobama u znanstveno-nastavnom, umjetničko-nastavnom i znanstvenom naslovnom izboru.

(3) Za točnost podataka koji se vode u Upisniku, a odnose se na zaposlenike visokog učilišta ili znanstvenog instituta, odgovorno je visoko učilište odnosno znanstveni institut.

Uvjeti za upis u Upisnik

Članak 3.

(1) U Upisnik se upisuje znanstvenik, odnosno umjetnik.

(2) Znanstvenik je osoba sa stečenim akademskim stupnjem doktora znanosti, odnosno magistra znanosti te osoba upisana na doktorski studij.

(3) Umjetnik je osoba sa stečenim akademskim stupnjem doktora umjetnosti, osoba upisana na doktorski studij ili magistar umjetnosti te osoba koja se bavi umjetničkom djelatnošću u svrhu obavljanja poslova u visokom obrazovanju.

Sadržaj obrasca zahtjeva za upis u Upisnik

Članak 4.

(1) Obrazac zahtjeva za upis u Upisnik sadrži osnovne podatke, podatke o stečenom akademskom stupnju, podatke o upisanom doktorskom studiju, podatke o zaposlenju te podatke o umjetničkoj djelatnosti u svrhu obavljanja poslova u visokom obrazovanju.

(2) Osnovne podatke čine:

1. Ime i prezime

2. Ime oca/majke

3. Djevojačko prezime

4. OIB

5. Datum rođenja

6. Spol

7. Državljanstvo

8. Mjesto prebivališta/boravišta

9. Adresa prebivališta/boravišta

10. Telefon/mobitel

11. Email.

(3) Podatke o stečenom akademskom stupnju čine:

1. Stručnost – akademski stupanj

2. Ustanova stjecanja stručnosti

3. Datum stjecanja stručnosti

4. Područje i polje stručnosti

5. Ustanova priznavanja stručnosti – za kvalifikacije stečene izvan Republike Hrvatske

6. Datum priznavanja stručnosti – za kvalifikacije stečene izvan Republike Hrvatske.

(4) Podatke o upisanom doktorskom studiju čine:

1. Naziv doktorskog studija

2. Ustanova koja provodi doktorski studij

3. Datum upisa na doktorski studij

4. Područje i polje doktorskog studija.

(5) Podatke o zaposlenju čine:

1. Ustanova zaposlenja

2. Država i grad zaposlenja

3. Vrsta radnog odnosa

4. Oblik radnog vremena

5. Postotak radnog vremena

6. Radno mjesto

7. Datum početka rada.

(6) Podatke o umjetničkoj djelatnosti u svrhu obavljanja poslova u visokom obrazovanju čine:

1. Opis umjetničke djelatnosti

2. Naziv visokog učilišta na kojem se obavlja umjetnička djelatnost

3. Datum angažiranja od strane visokog učilišta.

(7) Matični broj upisa u Upisnik na temelju ostvarenih uvjeta za upis i uredno zaprimljenog zahtjeva dodjeljuje Ministarstvo.

Postupak upisa u Upisnik

Članak 5.

(1) Zahtjev za upis u Upisnik podnosi znanstvenik, odnosno umjetnik.

(2) Zahtjev za upis u Upisnik podnosi se na Obrascu zahtjeva za upis u Upisnik koji se ispunjava u elektroničkom obliku. Zahtjevu za upis u Upisnik prilažu se odgovarajući dokazi.

(3) Upis znanstvenika provodi se na temelju dokaza o stečenom odgovarajućem akademskom stupnju, odnosno upisu na doktorski studij.

(4) Upis umjetnika provodi se na temelju dokaza o stečenom odgovarajućem akademskom stupnju, odnosno upisu na doktorski studij. Upis umjetnika koji se bavi umjetničkom djelatnošću u svrhu obavljanja poslova u visokom obrazovanju provodi se na temelju potvrde visokog učilišta.

Upis radnog mjesta i naslovnog izbora

Članak 6.

(1) Upis znanstveno-nastavnog, umjetničko-nastavnog, znanstvenog i suradničkog radnog mjesta provodi se na temelju dostavljenog ugovora o radu.

(2) Upis znanstveno-nastavnog, umjetničko-nastavnog i znanstvenog naslovnog izbora provodi se na temelju odluke o izboru koju donosi visoko učilište, odnosno znanstveni institut.

(3) Pri upisu radnog mjesta iz stavka 1. ovog članka visoko učilište, odnosno znanstveni institut unosi podatke o kategoriji radnog mjesta, datum izbora ili reizbora na radno mjesto te područje i polje izbora na radno mjesto.

Ažuriranje podataka u Upisniku

Članak 7.

(1) Znanstvenik, odnosno umjetnik dužan je redovito ažurirati podatke iz članka 4. stavka 2. ovog Pravilnika.

(2) Visoko učilište, odnosno znanstveni institut dužan je redovito unositi promjene podataka iz članka 4. stavka 5. ovog Pravilnika te podatke iz članka 6. stavka 3. ovog Pravilnika.

(3) Zahtjev za upis promjene podataka iz članka 4. stavaka 3., 4. i 6. ovog Pravilnika podnosi znanstvenik, odnosno umjetnik na isti način kao i pri upisu u Upisnik dostavom odgovarajućeg dokaza.

(4) Ministarstvo je dužno jednom godišnje dostaviti visokom učilištu, odnosno znanstvenom institutu popis osoba upisanih u Upisnik.

Izdavanje potvrda iz Upisnika

Članak 8.

(1) Elektronička potvrda o upisu u Upisnik generira se automatski i sadrži Matični broj upisa u Upisnik te podatke iz članka 4. stavka 2. točaka 1. i 2., stavka 3. i stavka 5. točke 1. ovog Pravilnika.

(2) Elektronička potvrda pravovaljana je bez potpisa i pečata.

(3) Potvrda o upisu u Upisnik iz stavka 1. ovoga članka može se koristiti kao dokaz o upisu u Upisnik za potrebe izbora na znanstveno-nastavno, umjetničko-nastavno i znanstveno radno mjesto ili za druge opravdane svrhe.

(4) Ovjerena potvrda o upisu u Upisnik izdaje se na pisani zahtjev ako fizička ili pravna osoba dokaže pravni interes.

Prijelazne odredbe

Članak 9.

(1) Podatkovni i procesni sadržaj informacijskog sustava CroRIS prilagodit će se ovom Pravilniku u roku od šest mjeseci od dana stupanja na snagu ovog Pravilnika

(2) Osobe izbrane na suradničko radno mjesto asistenta i upisane u Upisnik do stupanja na snagu ovog Pravilnika ostaju upisane u Upisnik do isteka ugovora o radu.

(3) Osobe upisane u Upisnik na temelju upisanog doktorskog studija ostaju upisane do prekida doktorskog studija.

(4) Osobe upisane u Upisnik na temelju obavljanja umjetničke djelatnosti u svrhu obavljanja poslova u visokom obrazovanju ostaju upisane u Upisnik do prestanka obavljanja iste.

Završne odredbe

Članak 10.

(1) Stupanjem na snagu ovog Pravilnika prestaje važiti Pravilnik o Upisniku znanstvenika («Narodne novine«, broj 72/04., 101/04. i 82/10.).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/26-01/00002

Urbroj: 533-10-26-0001

Zagreb, 13. siječnja 2026.

Ministar
 prof. dr. sc. Radovan Fuchs, v. r.